Der bliver ingen nationalpark i Lille Vildmose i denne omgang. Politikerne er ganske vist ikke færdige med forhandlingerne. Men Lille Vildmose er reelt røget af listen.

Trods den enestående natur i Lille Vildmose, bliver området ikke udpeget som en af landets første nationalparker. - Det synes jeg er meget trist, for området har så meget at byde på, siger Martin Sloth fra Støttefgruppen for Lille Vildmose Nationalpark. - Området er for lille og er ikke udviklet nok, sgier miljøordfører Johs. Poulsen (Rad. V.) - For lille til hvad? Vi er nok mindre end flere af de andre kandidater, men jeg synes ikke, at området er for lille, forsvarer Martin Sloth. Partierne bag loven om nationalparker mødes igen i denne uge. Men Lille Vildmose er ikke længere i spil. - Det skyldes også, at der er store områder uden offentlig adgang, fortæller Johs. Poulsen. - Men det er nødvendigt at hegne nogle af områderne ind for at beskytte dyrene - blandt andet kongeørnen, siger Martin Sloth fra støttegruppen. Mange af lodsejerne omkring mosen været imod en nationalpark, fordi de frygtede begrænsninger på brugen af jorden. De ånder lettede op. - Vi er glade for, at politikerne har holdt løftet om, at var der ikke lokal enighed, så blev der ingen nationalpark, siger nabo til vildmosen, Søren Birk Nielsen. Lille Vildmose får måske en chance igen om en årrække. - Nu vil vi indkalde foreninger og politikere for at lægge en ny strategi, siger Martin Sloth. Og måske tænkepausen kan bruges til at skabe lokal enighed. - Får vi en indbydelse til dialog, så kommer vi, siger Søren Birk Nielsen Som et plaster på såret får Lille Vildmose sandsynligvis en pose penge til at udvikle området.